Sporočilo za javnost Ljubljana, 7. 4. 2025

**Hassan Khan: GESTUS**Kustosinja: Mara Anjoli Vujić  
15. 4.—17. 8. 2025

**V torek, 15. aprila 2025, ob 19. uri, bo v Cukrarni odprtje razstave mednarodno priznanega umetnika Hassana Khana z naslovom GESTUS**. Pol ure pred odprtjem, ob 18.30, bo potekal **vodeni ogled razstave z umetnikom**.

Slika, ki vsebuje besede besedilo, grafika, grafično oblikovanje, risanka

Vsebina, ustvarjena z umetno inteligenco, morda ni pravilna.

**Podpis fotografije:** Foto © Plakat iz serije plakatov GESTUS, 2025, 45 plakatov, različne dimenzije, plakati, narejeni na umetnikovem mobilnem telefonu.; Z dovoljenjem umetnika.

Hassan Khan je umetnik, glasbenik in pisec, profesor na Visoki šoli za likovno umetnost Städelschule v Frankfurtu ter prejemnik srebrnega leva na beneškem bienalu leta 2017. Njegova razstava GESTUS v Cukrarni je strukturirana kot asemblaž in združuje širok spekter umetniških del v različnih medijih in tehnikah. Zasnova razstave je tesno povezana s procesom in metodologijo umetnikovega dela, ki temelji na sodelovanju z raznoliko mrežo ustvarjalcev. Izbrani pristop k ustvarjalnemu procesu in naslov razstave se nanašata na Brechtov *gestus* – teoretski koncept in metodološko orodje, ki ga je razvijal za doseganje specifičnih učinkov v gledališki praksi – hkrati pa se od njega tudi razlikujeta.

Hassan Khan bo dva dni po otvoritvi nastopil v sklopu 17. edicije festivala elektronske glasbe in tranzitornih umetnosti SONICA, ki nastaja v produkciji KUD MoTA in Zavoda Festival SONICA v koprodukciji Cukrarne/MGML. Predstavil bo svoj avdiovizualni performans *The Infinite Hip-Hop Song Live!,* ki temelji na algoritemsko generirani hip-hop glasbi. Projekt združuje vnaprej pripravljena besedila, vokale, ritme in melodije, iz katerih nastajajo vedno novi hip-hop komadi – neskončen tok pomenov, struktur in zvočnih asociacij, ki se nenehno na novo sestavljajo. Več o festivalu si preberite tukaj: <https://sonica.si/>

**DOGODKI**

Torek, 15. 4. 2025 ob 19.00  
[**ODPRTJE RAZSTAVE GESTUS**](https://cukrarna.art/sl/program/razstave/46/hassan-khan/)V Cukrarni (Galerija Parter)  
Vstop prost

Torek, 15. 4. 2025 ob 18.30  
[**VODENI OGLED Z UMETNIKOM**](https://cukrarna.art/sl/program/dogodki/275/2025-04-15/18-30/gestus/)V Cukrarni (Galerija Parter)  
Vstop prost

Četrtek, 17. 4. 2025 ob 21.00  
[**NASTOP NA FESTIVALU SONICA (Hassan Khan: The Infinite Hip-Hop Song Live!)**](https://cukrarna.art/sl/program/dogodki/270/2025-04-17/20-00/murcof-hassan-khan-the-infinite-hip-hop-song-live-pyur-beam-team/)  
V Cukrarni   
Vstopnice:   
Predprodaja / Na dan dogodka: 15 € / 18 €  
Festivalska vstopnica: 60 €

**SPREMNO BESEDILO RAZSTAVE**

Razstava GESTUS je strukturirana kot asemblaž in združuje širok spekter umetniških del v različnih medijih in tehnikah. Med temi so plakati, stekleni objekti, glasba, video, asemblaž iz ostankov materialov, najdenih v skladišču Cukrarne, ter digitalne ilustracije, natisnjene na les, tkanino in aluminijaste plošče. Razstava je nastala v okviru enomesečnega bivanja umetnika, glasbenika in pisatelja Hassana Khana v Ljubljani in je bila zasnovana posebej za galerijo Parter.

Zasnova razstave je tesno povezana s procesom in metodologijo dela, ki temelji na sodelovanju z raznoliko mrežo ustvarjalcev, kot so igralci, glasbeniki, oblikovalci, tiskarski tehniki, steklopihači, radijski uredniki in tehniki. Izbrani pristop k ustvarjalnemu procesu in naslov razstave se navezujeta na Brechtovo teorijo *gestusa*, teoretski koncept in metodološko orodje, ki ga je ta razvil za doseganje posebnih učinkov v gledališki praksi. Vendar se od njega tudi razlikujeta.

Brecht je teorijo *gestusa*razvijal v času vzpona fašizma in druge svetovne vojne. Pomenil mu je več kot zgolj gledališka metoda; bil je način za preverjanje resničnosti, zahteva po odnosu do resnice in obenem kritična drža do družbenih razmer. Zato delovanje po načelu *gestusa*odpira prostor za zavzemanje političnega stališča. Čeprav se Khan sklicuje na ta pojem, predvsem v smislu neizogibnosti političnosti današnje umetnosti, so njegov pristop, orodja in cilji drugačni, saj ga zanima predvsem specifični način delovanja umetniškega dela v kontekstu današnjega časa.

Danes smo namreč priča družbenemu in političnemu razkroju, naraščajočemu vplivu populizma, rasizma in nacionalizma ter razpadu obstoječega reda. Pri tem ostaja odprto vprašanje, kaj ga bo nadomestilo. Zato se je Khan odločil za drzen eksperiment. Zadal si je, da bo v kratkem in intenzivnem procesu ustvaril razstavo ter pri tem skušal odgovoriti na vprašanje, kakšno umetniško delo v danih okoliščinah sploh deluje. Umetnik se je bil v tem procesu prisiljen nenehno odzivati na okoliščine. Pri tem se je zavestno spoprijemal z omejitvami, se jim prilagajal in sprejel potrebo po fleksibilnosti. Ta proces je kajpada vtisnil svoje sledove tudi v umetniška dela sama, saj je vplival na njihov končni videz in odločilno zaznamoval njihove oblike. Skozi neposrednost produkcijskega konteksta je Khan pri vsakem elementu razstave natančno povezal vsebino, tehniko in medij. Tako je bilo vseh 45 plakatov oblikovanih izključno na pametnem telefonu, štiri Khanove pesmi so bile posnete z fiktivnim bendom, pri steklenih objektih je pomembno vlogo odigralo pretiravanje, značilno za populistične komedije, serijo digitalnih emblemov, računalniško generiranih podob in digitalnih ilustracij, natisnjenih na lesene in aluminijaste plošče, pa sta navdihnili ikonografija in virtualnost današnje vizualne kulture. Improvizirani video, v katerem igralci nastopijo v kostumografskem fundusu filmskega studia, je bil posnet in montiran na pametnem telefonu. Umetnik s tem pristopom svoja orodja oživlja in jim podeljuje relevantnost, saj želi raziskati situacije, ki razkrivajo paradokse in specifične odnose, preseči samoumevnost vsakdana ter – upati je – odkriti potencial za transformacijo in alternativne narative. Hassan Khan takole opiše svoj proces ustvarjanja: »Brecht je z besedo *gestus*označeval zamisel o latentnih pogojih sveta, ki se manifestirajo v gestah in pojavnosti igralcev, s katerimi režiser dela. Ta razstava pa skuša produktivno delovati v skladu s tem načelom ter v stiku s tem trenutkom ustvariti in odkriti relevantne oblike, misli in občutja.«

Kustosinja: **Mara Anjoli Vujić**

**KOLOFON**

Dela na razstavi so nastala z različnimi stopnjami vključenosti in sodelovanja oblikovalcev/digitalnih ilustratorjev, igralcev, glasbenikov, steklarjev, tiskarskih tehnikov, radijskega urednika in radijskih tehnikov: **Nia Gombač, Jaka Berger, David Kocmur, Kaja Skrbinšek, Timi Vremec, Zvonko Drobnič, Dejan Porenta, Uroš Potočnik, Suzana Grau, Suzana Krevh, Vid Bešter, Jure Anžiček.** Producentka**: Lenka Đorojević;** Oblikovanjepromocijskih materialov: **Ajdin Bašić;** Odnosi z javnostjo**: Mojca Podlesek;** Tehnična ekipa: **Jože Kalan, Martin Lovšin.** Produkcija**: Cukrarna / MGML.** Sponzor**: Allcomb – It is a video life.** Partnerji**: Filmski studio VIBA FILM Ljubljana, Radio Študent.**